Gimė 1866 m. gegužės 12 d. Skapiškyje (Raseinių apskr.). 1893 m. baigė Petrovsko-Razumovsko žemės ūkio akademiją.
1893 m. pradėjo dirbti Petrovsko-Razumovsko žemės ūkio akademijos Bendrosios žemdirbystės ir dirvotyros katedroje asistentu. 1909–1916 m. – Petrovsko-Razumovsko žemės ūkio akademijos Žemės ūkio katedros dėstytojas, 1916–1922 m. – Augalų selekcijos katedros profesorius ir vedėjas. 1910 m. įkūrė pirmąją Augalų selekcijos stotį Rusijoje. 1910–1922 m. – Augalų selekcijos stoties vadovas. 1922 m. įkūrė Augalų selekcijos stotį Dotnuvoje. 1927–1930 m. – Žemės ūkio akademijos Bendrosios žemės dirbimo katedros ekstraordinarinis profesorius. 1930–1935 m. – profesorius.
1903 m. pradėjo augalų selekcijos darbus. Pirmasis Rusijoje sukūrė žieminių kviečių ir kitų augalų selekcines veisles. Išugdė pirmuosius augalų selekcijos specialistus Rusijoje. Jo mokinys buvo žymus rusų selekcininkas Nikolajus Vavilovas. Kartu su N. Vavilovu organizavo pirmąsias mokslines ekspedicijas rinkti genetinius augalų išteklius. Stažavosi Europos ir Amerikos selekcijos stotyse. Švedijoje mokėsi individualios atrankos metodo, grįžęs pradėjo jį taikyti Rusijos selekcijos stotyse.
Sukūrė apie 40 augalų veislių ir jų linijų, išspausdino apie 120 mokslinių ir praktinių publikacijų.
Mirė 1954 m. lapkričio 25 d. Ariogaloje.
Šaltiniai
Rudzinskas Dionizas. Visuotinė lietuvių enciklopedija, 20. – Vilnius, 2011. – p. 399.